'Bŏi Calêu Plình.
47.
Con Calô da Côra Achìh Rìm jàn ôi, tep tì beq. Cachech bàu manè lem bùi ca Boc Plình. 
Ma jah 'màng aih Chuaq ma Yi Ha'nhèq joq đang ca yùq crè, Haq Bùa càn dìq ca crŏng taneh. 
Haq broq ca nhèn jah ta'blêq ca bàc jàn, broq ca rìm Diac enh 'neq ca jènh nhèn. 
Haq ràih ca nhèn xôxech, aih bìac lem bùi da Jacôp ma Haq loq waq. 
Boc Plình ŏi ta'ne bàu cachech lem bùi bìac jah 'blêq; Chuaq jah tŏc jò i atêh ken hlôi dêh. 
Calêu manè padèch Boc Plình beq, calêu bàu manè beq, calêu padèch manè Bùa da bèn. 
Ma jah 'màng aih Boc Plình, Haq Bùa dìq plình crŏng taneh cô; yŏc bàu calêu bàu hadròih đòiq calêu padèch hiniq Haq. 
Boc Plình wèq rìm Diac; Boc Plình ŏi ta gèq bùa hadròih da Haq. 
Con bùa ta crŏng taneh tagop hlài broq jàn Boc Plình da Ap-ra-ham. Taiq dìq ca bùa da crŏng taneh, wì haq bùa da Haq. Rìm nòi Haq khoi jah con mangai padèch ha'nhèq. 
