Êsai.
54.
“Ô mangai xon, mangai ma ùh xa-ông con, calêu beq. Ô ìh mangai 'nhòq lah loq ca bìac jìq xa-ông, calêu lem bùi beq, ma jah 'màng aih con caiq da mangai ŏng cađac jah i con yi bàc ca con caiq da mangai i ŏng,” 
“Broq traiq ma anàh haq beq, tang bai prình ca nòi ìh ma ŏi, paq đòiq chit chat; tang caxi ma yôh, tàp long cŏc ma cajap beq! 
Ma jah 'màng aih ìh jah hlìa loh pah 'ma wa pah 'ngeo; xinoi ìh jah yŏc 'bài diac 'noiq broq xôxech, wa jah ŏi hloi ta 'bài phôq ma adroi nèh khoi cađac. 
“Apaq crè cleq, ma jah 'màng aih ìh ùh ep camaih. Apaq camaih, ma jah 'màng aih ìh pi 'bìq camaih hòm. Ìh jah hèt đac ca bìac broq camaih jò ŏi 'yoh, wa paq hmàng ca bìac camaih jò ma ŏi hadrô. 
Ŏng ìh, Haq Chuaq ma broq loh ìh; hiniq Haq Chuaq ma wèq dìq ca 'bình plình. Chuaq Rŏt Dèch Hlài ìh, Haq Chuaq Hadròih da Is-ra-ên, jah doi Haq Boc Plình da crŏng taneh. 
Chuaq khoi creo ca ìh hlài 'màng ca creo ca mai ma khoi 'bìq cađac wa i mango ta manoh, aih mai ma yŏc jò ŏi adrùh, èh khoi cađac,” Boc Plình da ìh doi 'màng aih. 
“Au khoi cađac ìh mòiq rahyàc; mahaq èh Au yŏc manoh xa-ŏch dìq dŏng gop ahlài ìh. 
Ta jò nòih, Au cadoc dèh hadrò mòiq rahyàc, mahaq taiq can xa-ŏch xam manoh loq waq hloi hloi, Au xa-ŏch ca ìh,” Chuaq Rŏt Dèch Hlài ìh doi 'màng aih. 
“Bìac cô ŏi jang ngìa Au, hadai tìah ca bìac diac càn 'nhòng Noah, 'màng ca Au khoi pachac doi diac càn da 'nhòng Noah pi làp crŏng taneh hòm, èh Au hadai doi, pi nòih ca ìh wa hadai pi lech ca ìh hòm. 
'Nhac ca wang loq blôh nòi wa go loq daxìch, mahaq can xa-ŏch xam manoh loq waq da Au ùh wia khoi ca ìh, wa bìac wêh jao catèm da Au ùh talìch,” Chuaq ma xa-ŏch ca ìh doi 'màng aih. 
“Ô mangai ma 'nang nan xa, 'bìq bahùt ra'nhùn, khoi hnhung ca bìac alòng; cô, Au broq hlài panàt xam hmu ngŏc wa xap xàn hnem ìh xam ngŏc hliang. 
Au jah yŏc ngŏc gòh dùm broq hapom gŏc, yŏc ngŏc hnhiac hnhiac broq 'bài 'mang, 'bài panàt ìh dìq jah broq xam hmu ngŏc canaq. 
Dìq dŏng ca con caiq ìh jah Chuaq hnài, wa can catèm da con caiq ìh dìq jaq càn. 
Ìh jah yòng cajap ta bìac ta-atoq, jah claih ca bìac padit padiang, taiq pi crè cleq. Wa claih ca bìac crè yùq, taiq haq pi trùh haten ca ìh. 
Tàng i cabô glàm jêh ìh, bìac aih ùh xài trùh enh Au. Cabô glàm jêh ìh èh tacro taiq ìh. 
“Cô, Au raq khoi broq loh mangai thòq atèm, bùh ngia ùnh, atèm ranac tajêh đòiq tajêh; hadai Au raq khoi broq loh mangai loq jêh đac đòiq broq bìac raliang đac. 
Mahaq dìq dŏng 'bài ranac tajêh broq loh đòiq tajraq hlài ca ìh dìq ùh 'blêq ìh; ìh jah ta'mòq tôiq ca rìm rapet ma takìan hadrah ìh. Aih bìac xôxech da mangai hapŏng Chuaq; Au ca'naih hlài ca wì.” 
