'Bŏi Calêu Plình.
36.
Đawit Achìh Bìac tôiq lôi da mangai dù tìah ca bàu jrùq ta manoh cla haq. Enh ngìa ca mat mangai aih ùh i bìac yùq crè cleq ca Boc Plình. 
Taiq wì padô alùan dèh manoh, èh jah cadoc bìac ngang dù, ùh i cabô canao loq. 
Enh hacùng haq toq loh bàu dù wa 'nùt alùan, haq caq ŏi pi rabiaq hòm wa ùh enh broq bìac lem. 
Jò cùi ta jùang xôq hèm trong broq bìac dù, haq lam tiaq trong 'mèq, ùh cađac bìac broq dù. 
Chuaq ôi! Can xa-ŏch xam manoh loq waq da Ìh yi ha'nhèq ca yùc plình; bìac loq wèq bàu da Chuaq yi ha'nhèq ca lòp yùc. 
Can ta-atoq da Boc Plình tìah ca wang rôm càn caiq, can ta-atoq da Chuaq jrùq tìah ca can jrùq da diac raxìq. Chuaq ôi, Ìh wèq ban con mangai wa rìm ngè ma 'noiq. 
Chuaq ôi, can xa-ŏch xam manoh loq waq da Ìh joq 'nàng càn caiq! Con mangai crŏng taneh dìq canòm hanình enh 'neq ca 'mù panan Ìh. 
Wì haq jah caq dahwèq caq panàc, jah ôq diac enh cròng diac lem broq manoh bùi. 
Ma jah 'màng aih Boc Plình ngoi diac da can rìh; enh can 'ngah da Chuaq nhèn jah hnoq can 'ngah. 
Chuaq ôi! xìn Ìh hloi hloi 'noh can xa-ŏch xam manoh loq waq ca mangai leq loq ca Ìh, wa bìac ta-atoq da Ìh ca mangai i manoh jang lem. 
Xìn Chuaq paq am jènh mangai loq catèh jôiq enh 'nhèq ca au, wa tì wì mangai dù hnan au. 
Ngan tau, wì ma broq dù khoi cro; wì 'bìq cro ùh jò leq jah yòng. 
