Ê-xê-chi-ên.
19.
“Phàn ìh, ìh phai pa'noh 'bŏi calêu ha-on ca 'bài con bùa Is-ra-ên, 
“ ‘Miq ìh calah nèh 'màng leq? Haq baco can ta'ne 'bài baco calô! Haq ca'nùng ta'ne 'bài baco bu chuai; haq ban dèh 'bài baco con. 
Jò ban mòiq toq con ta 'bài con haq, haq wìa mòiq toq baco càn; haq axràm rùp hanùm, wa caq jam mangai. 
Rìm Diac jah loq ca haq; haq 'bìq rùp ta hàm; wì gwac haq, 'nong haq lam cwa ta Aicàp xam caxi men ta gwac. 
“ ‘Jò baco can gòm khoi dùnh, wa bìac haq ngèh gòm khoi hnhung, haq yŏc òn mòiq toq con 'noiq ban wìa mòiq toq baco bu chuai. 
Baco aih lam hlài ta'ne 'bài baco ma 'noiq, haq jah wìa mòiq toq baco bu chuai; axràm rùp hanùm, wa caq jam mangai. 
Haq raliang đac hnem gòm rap ha'nhèq wa raliang đac 'bài phôq; taneh wa rìm ngè ta aih dìq yùq crè taiq tàng bàu haq grenh da haq. 
'Bài Diac rìm gùng ŏi dudan yòng tajraq hlài ca haq, tang hlàm ca haq; haq 'bìq wì rùp ta hàm. 
Wì càt haq xam caxi mem wa clêh haq ta cadrong, khoi èh 'ràng trùh nòi bùa Diac Ba-bi-lôn; wì 'ràng haq xam hlàm hi clêh ta tù, 'màng aih pi cabô tàng bàu haq atêh loh ta wang Is-ra-ên hòm. 
“ ‘Miq ìh tìah ca mòiq toq long nho ta wùan nho, pìt nòi bàc diac, loh plì wa bình ta hamenh, nhò i bàc diac. 
Haq i 'bài hamenh tadêh, wìa broq long dùi da mangai wèq cwìang. Haq tŏc ha'nhèq dìq jaq đòiq jah hnoq taiq haq ha'nhèq, wa taiq haq i bàc hamenh. 
Mahaq xam can nòih, haq khoi 'bìq bùiq wa 'bìq hwenh ta taneh. Cayeo enh pah mat mahì loh khoi broq croh ca plì haq; 'bài hamenh dêh da haq khoi tagoh wa croh; ùnh khoi cheo đac! 
Manàiq cô haq jah pìt ta nòi wang wê, ta taneh croh wa thìuq diac. 
Ùnh khoi loh enh hamenh haq, bùh cheo đac riah wa plì haq, trùh 'mòi pi ŏi i hamenh dêh hòm, đòiq broq long dùi wèq cwìang.’ Aih 'bŏi calêu ha-on, atìq aih jah yŏc broq 'bŏi ca ha-on.” 
