Amôt.
8.
Cô bìac Chuaq Boc Plình am ca au hnoq: Cô mòiq rajo plì dùm jò padrang. 
Jò aih Chuaq bòch au: “Amôt, ìh hnoq cleq?” Au tèu: “Mòiq rajo plì dùm jò padrang.” Chuaq doi ca au: “Bìac ma pulùch khoi trùh ca jàn Is-ra-ên Au; Au pi baxŏng tôiq ca haq hòm. 
“Ta hì aih, bàu calêu ta hnem bùa loh wìa bàu ta-oih, Chuaq Boc Plình doi 'màng aih. I bàc mangai cachìt; wì lam hatenh 'noh đòiq hanang jàp jìa.” 
Tamàng bìac cô beq, pì mangai padit padiang mangai pa wa jêh đac mangai ùh nèn da gùng. 
Pì mamùc doi: “Jò leq khê neo dìq, đòiq bèn jah tech 'mau, jò leq hì Sabat khoi gêh, đòiq bèn pèh kho 'mau loh tech, đòiq broq padrŏng ca dađeh tiaq trong wêh thìuq kìq ùh lem jang, 
Đòiq bèn jah yŏc 'bac rŏt mangai nan broq hapŏng, rŏt mangai pa xam mòiq đôi yep, jah tech phi mì hech, tech 'mau manùh?” 
Chuaq patô bìac 'bang tìang da Jacôp, Haq pachac doi: “Au ùh hèt ca bìac wì haq ma broq! 
“Taneh ùh tadroq ca bìac aih 'mòh? Dìq ca jàn ta crŏng taneh ùh hmoi rayoih 'mòh? Dìq ca taneh jah plôh tŏc tìah ca diac cròng Ninh ta Aicàp, haq lai laq tŏc loh 'màng ca diac cròng da Aicàp.” 
Chuaq Boc Plình doi: “Ta hì aih, “Au broq ca mat mahì clìh jò 'ne hì, broq ca taneh clam clôiq jò dahì. 
Au halìh 'bài hì lè da pì, loh wìa hì mango wa dìq ca bàu calêu da pì loh 'bŏi ca ha-on. Au ta'mac bai briang enh crŏng rìm ngai, wa rìm gàu loh ca ngùn. Au broq ca pì hmoi rayoih tìah ca hì cachìt ca con calô mòiq da pì, hì aih jah wìa mòiq hì dìq jaq mango ca pì.” 
Chuaq Boc Plình doi: “Cô 'bài hì padon trùh, Au broq ca bìac pangot hrah trùh ta crŏng taneh, ùh xài pangot ca dahwèq caq, hadai ùh xài croh ranŏng ca diac ôq, mahaq pangot ca bìac ùh jah tamàng bàu Chuaq. 
Jò aih wì haq lam manhaq enh diac raxìq cô trùh diac raxìq tau, enh pah mat mahì loh trùh pah mat mahì mùt; cadàu lam ta cô ta tau đòiq chaq bàu Chuaq ma haq chaq ùh jah hnoq. 
“Ta hì aih, “ 'bài gù adrùh lem xriu wa 'bài gu radam loh ca tagah lep taiq croh ca diac. 
Dìq ca mangai ma cùh waiq dua 'mù da kiac Sa-ma-ri, da Đan, wa da Bê-e-sê-ba 'bìq cro dìq! Dìq ca mangai aih tacro, pi jah yòng hlài.” 
