'Bŏi Calêu Plình.
95.
Trùh beq đòiq bèn calêu padèch Chuaq, padràu hau lem bùi ca Chuaq, Haq raq hmu xèm đòiq dèch claih bèn. 
Phai trùh enh ngìa ca Haq xam bàu manè pôi; wa padràu hau lem bùi xam bàu calêu padèch Haq. 
Ma jah 'màng aih Chuaq, Haq Boc Plình i cwìang itai ma dìq jaq càn caiq, Haq Bùa ma yi càn caiq dìq enh 'nhèq dìq ca 'bài can kiac. 
Tì Haq cadop wèq 'bài ralùng jrùq da crŏng taneh; 'bài bôi ha'nhèq da wang hadai da Haq. 
Diac raxìq, aih da Haq, ma jah 'màng aih Haq khoi broq loh diac raxìq, taneh hadai tì Chuaq broq loh. 
Trùh beq cùp gàu đòiq cùh waiq Haq, hacùn cràng enh ngìa ca Chuaq, ma jah 'màng aih Haq raq ma broq loh bèn, 
ma jah 'màng aih Haq Boc Plình bèn; bèn con jàn ma Haq wèq, bèn lù trìu Haq ban; Hì cô dìq jaq ngèh enh ca pì loq tàng bàu Haq! 
“Pì paq cadoq manoh tìah ca wì broq ta Mê-ri-ba, tìah ca wì broq ta Masa ta đùng braih càn. 
Aih nòi boc yaq pì thù Au; wì taleoq ca Au, 'nhac ca wì haq khoi hnoq bìac broq da Au. 
Ta 40 hanam Au git ca 'nhòng aih. Au doi: ‘Aih jàn i manoh lam lìq, wì haq ùh chìuq tiaq trong lam da Au.’ 
Taiq 'màng aih jò nòih, Au doi: ‘Wì haq ùh jò leq jah mùt nòi padài da Au.’ ” 
