Bàu Rabiaq.
10.
Bàu Rabiaq da Sa-lô-môn: Con calô khôn rabiaq broq bùi dèh ca baq; mahaq con blùng broq ca miq haq mango. 
Cùng hang da trong ùh lem jang, ùh jah lòiq cleq; mahaq bìac ta-atoq jah dèch claih khoi ca cachìt. 
Chuaq ùh đòiq ca mangai ta-atoq croh ranŏng wa pangot; mahaq Haq 'noh đac bìac rahènh da mangai dù. 
Capiang tì aroh broq loh ca pa; mahaq tì mangai panim broq loh ca can padrŏng. 
Cabô gop hlài jò mùa padrang, aih con calô khôn rabiaq; mahaq mangai cùi đac jò mùa gat, aih con calô broq loh bìac camaih. 
I xôq lem jràp ta gàu mangai rìh ta-atoq; mahaq hacùng mangai dù cadoc bìac ngang dù. 
Bìac bahmàng hlài da mangai rìh ta-atoq jah manè padèch; mahaq hiniq mangai dù èh bùc hech. 
Manoh rabiaq nhàn yŏc trong hnài, mahaq mangai blùng capoch lìq làn èh 'bìq raliang đac. 
Mangai leq rìh lem jang lam hagao; mahaq mangai leq tiaq trong tawech èh ùh claih ca wì loq. 
Mangai ca'nhip mat adràc dabau tiaq trong 'mèq, aih khoi broq loh bìac mango; wa mangai blùng capoch lìq làn èh 'bìq raliang đac. 
Hacùng mangai rìh ta-atoq aih xèm can rìh; hacùng mangai ngang dù cadoc bìac ngang dù. 
Bìac git 'bŏn broq loh bìac tarahen; mahaq manoh loq waq bahlèp dŏng 'bài tôiq lôi. 
Bìac khôn rabiaq khoi i ta blìa hacùng mangai khôn rabiaq; mahaq long roi đòiq ca crŏng mangai thìuq can 'nì loq. 
Mangai khôn rabiaq gop đòiq can loq 'nì; mahaq hacùng mangai blùng 'ràng bìac jêh đac trùh haten. 
Cùng hang da mangai padrŏng can broq nòi hanình ca cla haq; bìac pahamoq broq raliang hech ca mangai pa. 
Cùng abroq da mangai rìh ta-atoq aih can rìh; mahaq mangai ngang dù pa'ngwan dèh 'bac ta tôiq lôi. 
Mangai loq tàng bàu hnài pariaq, haq ŏi ta trong rìh; mahaq mangai leq hèt ca bàu lech tagàih, èh loh ca lam lac. 
Mangai cadoc bìac git 'bŏn ta manoh i blìa hacùng amòng; cabô hloh capoch bàu jù lê, aih mangai blùng. 
Tàng capoch bàc, èh ùh claih ca bìac tôiq lôi; mahaq mangai leq jah wèq dèh hacùng, aih mangai khôn rabiaq. 
Rapet mangai rìh ta-atoq tìah ca 'bac lem; manoh mangai ngang dù ùh loh cleq. 
Hacùng bàu mangai rìh ta-atoq ban can rìh bàc ngai; mahaq mangai blùng cachìt taiq thìuq can loq 'nì. 
Xôq lem da Chuaq broq am padrŏng can; Haq ùh 'mùt can mango alôn ta aih. 
Mangai blùng ngan bìac broq dù bu dàng bìac pagôq; mahaq bìac khôn rabiaq 'ràng ca mangai loq 'nì jah bùi. 
Bìac leq mangai ngang dù ma crè, bìac aih èh trùh ca haq; mahaq bìac mangai rìh ta-atoq ngèh enh, èh jah am ca haq. 
Jò cayeo hlôi cwa, mangai ngang dù pi ŏi i; mahaq xèm da mangai rìh ta-atoq ŏi i trùh hloi hloi. 
Mangai aroh broq ca mangai ma thê haq lam, tìah ca diac jaq broq kìa hanenh, wa tìah ca nhòi broq hiang 'mat. 
Bìac loq crè ca Chuaq jah tam hanam can rìh; mahaq hanam da mangai ngang dù jah 'bìq xùch. 
Bìac ngèh gòm da mangai rìh ta-atoq 'ràng trùh can lem bùi; mahaq bìac ngèh gòm da mangai ngang dù jah hnhung đac. 
Trong da Chuaq tìah ca đôn am ca mangai lem jang; mahaq aih nòi jêh đac mangai broq dù. 
Mangai rìh ta-atoq ùh hìaq 'bìq tadroq; mahaq mangai ngang dù ùh jah ŏi rìh ta crŏng taneh. 
Hacùng mangai rìh ta-atoq 'noh loh bìac khôn rabiaq, mahaq rapet da mangai ngang dù 'bìq pŏt đac. 
Blìa hacùng mangai rìh ta-atoq capoch bìac lem; mahaq hacùng mangai ngang dù toq capoch bìac ngang dù. 
