Êsai.
45.
Chuaq doi 'màng cô ca Siru, aih mangai jah xùt dàu da Haq, khoi cadop yŏc tì haq, broq ca haq 'blêq 'bài Diac 'noiq, lêh caxi 'nam da 'bài bùa; đòiq pèh 'bài 'mang phôq jang ngìa haq, tàt ùh am clenh hlài: 
“Au lam adroi ca ìh, pađèu 'bài trong adùq adìq; raliang đac 'bài 'mang broq xam đùng, wa goh đac 'bài calêh mem. 
Au am ca ìh 'bài hang canaq ŏi ta nòi clam, cùng hang đòiq ta nòi hlèp, đòiq ìh loq ca Au, Chuaq, Boc Plình da Is-ra-ên, khoi yŏc hiniq ìh creo ca ìh. 
Taiq nen Jacôp, hapŏng Au, wa Is-ra-ên, mangai Au ma ràih, dài haq Au khoi yŏc hiniq ìh creo ca ìh, padèch hiniq ìh, 'nhac ca ìh ùh 'nì ca Au. 
Au Chuaq, ùh i ca Chuaq leq ma 'noiq, enh gùng ca Au ùh i ca Boc Plình ma 'noiq hòm. 'Nhac ca ìh ùh 'nì ca Au, Au broq am ca ìh jah i ranac, 
waq ca enh pah mat mahì loh trùh pah mat mahì mùt wì loq ùh i ca Boc Plình ma 'noiq enh gùng ca Au. Au Chuaq, ùh i ca Chuaq leq ma 'noiq. 
Au Chuaq broq loh 'ngah, broq loh clam, broq loh bìac catèm, broq loh bìac ranàc; Au Chuaq broq loh rìm bìac aih.” 
“Ô 'bài lòp plình, pèh beq, ùc 'noh bìac ta-atoq beq! Plì taneh hađah beq, đòiq xa-ông bìac dèch claih wa bìac ta-atoq plôh blŏng tŏc pajùm! Au Chuaq khoi broq loh bìac aih. 
“Nan xa ca mangai rahen hlài dèh ca Boc Plình ma broq loh haq! Haq hadai abôq ta 'bài abôq broq xam taneh! Taneh nhin ma wìa ca jah doi ca mangai thòq mŏt haq: ‘Ìh mŏt cah cleq? Loq gleq dahwèq ìh broq loh ùh i ca tì?’ 
Nan xa ca mangai leq doi dèh ca baq: ‘Ìh broq loh cleq?’ Doi dèh ca miq: ‘Ìh xa-ông cleq?’ ” 
Chuaq Hadròih da Is-ra-ên, wa Boc Plình ma broq loh Is-ra-ên doi 'màng cô: “Pì bòch au bìac padon trùh beq; bòch Au bìac 'bài con calô Au, wa bìac da tì Au broq beq. 
Au raq Chuaq ma broq loh crŏng taneh, broq loh mangai ŏi ta crŏng taneh; tì Au raq khoi hlìa 'bài lòp plình, am bàu thê dìq ca 'bình plình. 
Au raq khoi payòng haq ta bìac ta-atoq, wa pađèu 'bài trong da haq. Haq jah broq hlài phôq au, ca'naih da au mangai 'bìq broq hapŏng, ùh ep baha haq. Chuaq ma wèq dìq ca 'bình plình doi 'màng aih.” 
Chuaq doi: “Cùng hang da Aicàp, da Ê-thi-ô-bi, xam mangai Sabê, mangai caiq ca'nhòng, dìq hlài ŏi ta ìh wa ŏi pah ìh. Wì haq jah lam tiaq enh cloh ìh; caxi mem ma càt wì haq xôq ŏi càt jò wì haq jò lam, hacùn cràng jang ngìa ìh wa waiq xìn: ‘Joq 'nàng Boc Plình ŏi ti ìh; enh gùng ca Haq ùh i ca Yiang ma 'noiq, ùh i ca Boc Plình ma 'noiq.’ ” 
Ô Boc Plình da Is-ra-ên, Chuaq dèch claih, Ìh Boc Plình cadoc Dađeh. 
Dìq dŏng 'bài mangai ma broq dua 'mù ep 'bìq camaih; 'bài mangai ma broq dua 'mù adràc dabau wìh hlài, dìq jaq camaih. 
Toq Is-ra-ên raq khoi jah Boc Plình dèch claih, aih dèch claih hloi hloi, trùh hloi hloi pì pi 'bìq jù lê, pi 'bìq camaih! 
Taiq Chuaq khoi broq loh 'bài lòp plình, Boc Plình khoi broq taneh wa broq đòiq hagao, ùh xài broq loh hi cađac mahaq broq loh đòiq hi am ca con mangai, Chuaq doi 'màng cô: 
“Au ùh capoch cadoc ca pì, ùh capoch ta nòi gùng clam clôiq; Au 'nhòq lah doi ca xinoi Jacôp: ‘Pì ti chaq Au 'ngwan.’ Au Chuaq, capoch bàu ta-atoq, anoi 'noh bàu lem jang. 
“Ô 'bài jàn lam mot ca bìac ranàc da 'bài Diac, gop dabau lam trùh beq, pajùm ca dabau thia haten! 'Bài mangai tòng dua 'mù xam long, waiq dang can kiac ùh i ca cwìang jah dèch, wì ùh loq cah cleq. 
'Màng aih anoi 'noh beq, thê wì haq thia haten, wa hatình ca dabau! Enh 'nhòng calah nèh cabô khoi anoi 'noh bìac cô? Cabô khoi anoi 'noh enh jò calah nèh, ma ùh xài Au Chuaq 'mòh? Enh gùng ca Au ùh i ca Boc Plình leq ma 'noiq! Ùh i ca Boc Plình leq ma 'noiq ta-atoq, Chuaq ma jah dèch claih, enh gùng ca Au. 
“Ô dìq dŏng ca mangai ŏi nòi pulùch da crŏng taneh, tawìh hlài beq; Au jah dèch claih pì! Taiq Au Boc Plình, ùh i ca Chuaq leq ma 'noiq. 
Au khoi patô dèh hiniq Au pachac, bàu ta-atoq loh enh hacùng Au ùh wìh hlài: Rìm cucràng hacùn jang ngìa Au, rìm rapet patô hiniq pachac. 
Mangai crŏng taneh jah anoi doi: ‘Ŏi ta Chuaq men i can ta-atoq wa padren dêh.’ ” Mangai crŏng taneh jah trùh ta Haq; 'bài mangai ma nòih ca Haq dìq jah camaih. 
Dìq dŏng hadròng hadrech Is-ra-ên jah doi ta-atoq ta Chuaq, wa nhò Haq men jah 'ngah 'ngai. 
