Êsai.
52.
Ô Jê-ru-sa-lem, rìu beq, rìu beq, caxùnh yŏc padren ìh beq! Ô Jê-ru-sa-lem, phôq hadròih, caxùnh eo lem da ìh beq! Ma jah 'màng aih pàng cô ta èh mangai ùh chìuq lè cat akia wa mangai padrùh pi mùt ta nòi ìh hòm. 
Ô Jê-ru-sa-lem mangai ma 'bìq rùp, yòng beq, da'rù đac blo wa lêh đac caxi càt ranŏng ìh beq, Ô mangai Siôn ma 'bìq rùp. 
Ma jah 'màng aih Chuaq doi 'màng cô: “Pì khoi 'bìq tech dech wa pì jah dèch rŏt hlài ùh xài xam 'bac.” 
Chuaq Boc Plình doi 'màng cô: “Calah nèh jàn Au loh ta gùng Aicàp đòiq ŏi đò, èh atìq ca aih mangai A-si-ri padit padiang wì haq ùh i nen cleq.” 
Chuaq doi: “Manàiq cô Au broq cleq? Taiq jàn Au khoi 'bìq rùp 'nong lam đac hangai ùh i ca nen. 'Bài mangai ma wèq cwìang wì haq cachech xèq ca hì, capoch đùng trùh hiniq Au ùh hêq. 
Taiq 'màng aih jàn Au jah loq ca hiniq Au; joq 'nàng ta hì aih wì haq jah loq Au raq Boc Plình ma doi: Cô, Au cô!” 
Capiang jènh da mangai ma 'ràng bàu lem ta 'bài bôi wang lem dìq jaq! Aih mangai anoi 'noh bìac catèm, anoi 'noh bàu lem bùi, anoi 'noh bìac jah dèch claih, wa anoi ca Jê-ru-sa-lem: “Boc Plình ìh wèq cwìang!” 
Tamàng beq, 'bài mangai yòng gŏc anoi 'noh bàu; wì haq atêh bàu calêu ti dabau; ma jah 'màng aih wì haq jah hnoq xam mat jò Chuaq ha'naoq hlài Jê-ru-sa-lem. 
Ô 'bài nòi wang wê da Jê-ru-sa-lem, pajùm ti dabau atêh bàu calêu beq. Taiq Chuaq khoi alòng jàn Haq, khoi rŏt hlài Jê-ru-sa-lem. 
Chuaq khoi hnhè 'noh dèh tì hadròih Haq ŏi jang ngìa rìm diac; đòiq rìm nòi pulùch da plì taneh, dìq hnoq bìac dèch claih da Boc Plình bèn! 
Loh lam beq, loh lam beq, loh lam ma khoi ca nòi aih beq! Apaq troq ngè padrùh, loh ma khoi ca ngè aih beq. Pì mangai wê ranac cùh waiq Chuaq, pahreo dađeh beq! 
Mahaq pì loh lam ùh nhet dahôiq, hadai ùh ep ti mot; ma jah 'màng aih Chuaq jah lam adroi jang ngìa pì, wa Boc Plình da Is-ra-ên lam atìq wèq ban pì. 
Cô, Hapŏng jah i lòiq da Au. Haq jah bàu manè, jah padèch, wa jah padèch ha'nhèq dìq jaq. 
Tiaq bàc ngai hamàih ca pì, jàn Au, hadrò Haq 'bìq teo xìt yi hnao dŏng ca mangai 'noiq, hadrò pàt haq hadai 'bìq broq ramòt yi hnao ca con mangai. 
Hadai 'màng aih, haq jah broq hreo bàc tamoi; 'bài bùa ep ca'nhìp bàu taiq Haq, taiq wì jah hnoq bìac 'nhòq lah i cabô doi ca wì, wa jah 'nì loq bìac wì 'nhòq lah tàng. 
