Bàu Rabiaq.
7.
Ô con au, wèq bàu au oq, wa cadoc đòiq hmàng bàu thê au ta manoh con. 
Dì tiaq bàu thê au, èh con jah rìh; wa wèq bàu hnài pariaq au tìah ca clong mat con oq. 
Càt haq ti hadrang tì con, achìh bàu aih ti manoh con. 
Doi ca bìac khôn rabiaq: “Ìh daq cadrì au,” wa creo bìac 'nì loq, “bua canao loq da con beq.” 
Đòiq wa haq wèq con claih khoi ca gu cadrì tango anang, claih khoi ca gu cadrì enh gùng ma loq capoch bàu pađôm. 
Ŏi jang 'mŏc gàu hnem au, au ngan cwa 'mŏc gàu au, 
Wa hnoq ta 'bài mangai blùng, ta 'bài mangai gu radam, i mòiq ngai radam ùh i manoh hèm, 
haq lam cwa ti trong haten ca hnem gu cadrì; khoi èh mùt ta trong lam trùh ta hnem gu cadrì aih, 
jò bu xèq daxèq wa 'ne mang jò clam clôiq, 
èh gu cadrì aih loh đìh yŏc, anì caq tìah ca mangai đì, manoh haq bình baoq trong 'mèq. 
Aih gu cadrì bàc bàu, tablàq manoh, baiq toq jènh haq ùh chìuq ŏi hatenh ta hnem haq, 
I jò ŏi ti trong, i jò ŏi nòi phôq chòq, gòm rap ti 'bài trong hanam. 
Haq rùp oc hìp gu radam aih, ùh loq camaih, doi ca gu radam aih: 
“Hì cô, au phai dèch am ngè tadreo catèm; hì cô au khoi jah broq gêh bàu pachac da au. 
Taiq nen aih, au loh đìh yŏc ìh, đòiq chaq hnoq ìh; cô au chaq khoi hnoq. 
Au khoi hlèch đòiq ta jùang au 'bài mèn, bai habùac da Aicàp bàc nhum, 
Au khoi yŏc mùc jùac, gahnàu wa cwèq, rai ta jùang au. 
Thia beq, ba jah cùi ŏi ti dabau trùh xroq èh, broq bùi baxùh ti dabau. 
Taiq ŏng au ùh i ŏi ta hnem, haq i bìac lam hangai; 
Haq khoi wê mòiq 'balet 'bac; trùh jò khê loh, haq men hlài ta hnem.” 
Gu cadrì aih capoch bàu rangot padô haq, broq ca haq tùi bàu padô xam blìa hacùng haq. 
Da'ngàc haq tajòi 'mòi lam tiaq gu cadrì aih, tìah ca 'bo lam trùh ta nòi broq jam, tìah ca mangai blùng 'bìq càt chìuq baxa; 
Trùh jò rang panenh pàc hlùh pagat cwa clèm haq; tìah ca chìm pan mùt ta hlàm, haq ùh 'nì ca dađeh 'bìq hnhung dèh can rìh. 
Ô 'bài con, 'màng aih manàiq tamàng bàu au beq, panim ca tamàng bàu da hacùng au. 
'Bài con ôi, paq đòiq manoh tawìh ta trong da gu cadrì aih, paq lam lac ta 'bài halah haq; 
Taiq haq broq bàc ngai habau tacro, bàc ngai 'bìq haq jêh đac. 
Hnem haq aih trong mùt ta ralùng hanang, 'nong loh ta 'bài adùq da nòi cachìt. 
