Ôsê.
10.
Is-ra-ên aih xèm nho jìang, loh plì. Plì top bàc dàng leq, wì haq broq ca'bŏng tadreo bàc dàng aih; taneh haq broq loh 'mau dàng leq, haq broq 'bài jrang cùh waiq dua 'mù bàc dàng aih. 
Manoh wì haq lah baiq; manàiq wì haq 'bìq ta'mòq tôiq. Boc Plình tùq đac ca'bŏng tadreo; raliang đac jrang dua 'mù da wì haq. 
Manàiq wì haq jah doi: “Bèn ùh i ca bùa, taiq bèn ùh crè ca Chuaq, mahaq tàng i bùa, bùa aih broq jah cleq ca bèn?” 
Wì haq capoch bàu ùh lem wa pachac 'nùt jò wêh jao; taiq 'màng aih bìac hadrah baxa jah plôh manŏng hon renh tìah ca nhat adrònh padrê hon ta lai cai ta đam taneh. 
Jàn Sa-ma-ri loh ca crè yùq ca 'bài dua 'mù 'bo con da Bêt Awen; Mangai jàn hmoi am ca haq; 'bài pajàu tadreo ca haq hadai hmoi, taiq bìac 'ngah 'ngai da haq khoi hnhung đac. 
Dua 'mù cô hadai 'bìq 'ràng trùh Diac A-si-ri broq dahwèq dèch am ca bùa Jarep; jò aih Ep-ra-im jah pòq can camaih; Is-ra-ên jah camaih dèh ca trong ma tình dađeh. 
Sa-ma-ri wa bùa jah hnhung, jah đòng hìu loh lam 'màng ca long ta riang diac. 
'Bài 'bŏng tadreo da Awen, aih tôiq lôi da Is-ra-ên, jah raliang piang; hila wa long hila cađê hon ta ca'bŏng tadreo wì haq. Jò aih, wì haq doi ca 'bài wang: “Ralàih clìh ta nhèn beq!” wa doi ca 'bài go: “Ta-ùc enh 'nhèq ca nhèn beq!” 
“Ô Is-ra-ên, ìh khoi broq tôiq enh hì ma ŏi ta Ghi-bê-a! Manàiq hadai ŏi broq tôiq! Cô èh bìac tajêh poh jah trùh đòiq raliang đac Ghi-bê-a taiq bìac ngang dù ma wì haq khoi broq 'mòh? 
Au khoi padon đòiq baxa wì haq; 'bài jàn Diac 'noiq jah gop dabau tajraq hlài ca wì haq jò wì haq 'bìq ta'mòq baiq hiniq tôiq. 
Ep-ra-im 'màng ca 'bo cadrì hadròng khoi hêq enh len 'mau, mahaq Au 'nhòq lah đòiq long ech ti ranŏng lem da haq. Manàiq Au ha'mac long ech ca Ep-ra-im; Juđa jah cai wa Jacôp 'bùa đeh taneh. 
Rai ca dađeh bìac ta-atoq beq, wa gat can xa-ŏch; Ralàm taneh neo beq, ma jah 'màng aih cô raq jò ti chaq Chuaq, trùh hloi jò Haq trùh wa ùc mè ta-atoq ca pì. 
Pì khoi cai bìac ngang dù, gat bìac ùh ta-atoq, caq plì amòng. Ma jah 'màng aih ìh khoi canòm nhò dèh trong cla, wa canòm ca bình ngŏng mangai dêh tanuq da ìh. 
Taiq 'màng aih, bìac tajêh poh jah broq ca jàn loh ca manhài manhèp. 'Bài đôn da ìh 'bìq raliang đac tìah ca bùa Sanman khoi raliang đac Bêt-at-bên, aih hì tajêh poh ma 'bài miq wa 'bài con dìq 'bìq hwenh rapàt ta hmu wa 'bìq cachìt hech dèh ti 'bài con. 
Ô mangai Bêtên bìac cô hadai trùh ca ìh, taiq bìac ngang dù da pì càn hrìn. Plình bu 'ngah bùa Is-ra-ên cô èh 'bìq jêh đac.” 
