Êsai.
35.
Đùng wang wê wa taneh croh jah lem bùi, nòi braih càn jah lem bùi wa hon riang tìah ca riang hùang. 
Haq hon bàc riang wa calêu lem bùi. Can 'ngah 'ngai da Liban wa bìac lem da Catmên wa Sarôn jah am ca haq. Wì jah hnoq can 'ngah 'ngai da Chuaq, can lem lình wa cwìang càn da Boc Plình bèn. 
Broq dêh ca 'bài tì ma ìuq, wa broq hagao ca 'bài cucràng ma tarìt. 
Pariaq 'bài mangai ma i manoh loq crè, doi: “Cajap manoh beq, paq crè! Cô, Boc Plình pì jah yŏc manoh tabroq hlài lam trùh, aih bìac tabroq hlài da Boc Plình, mahaq Haq raq ma trùh đòiq dèch pì!” 
Jò aih 'bài mangai ùh xao mat jah xao hnoq, 'bài mangai clìch don jah xao tàng. 
'Bài mangai pen jah yòng clŏng lam tìah ca jŏi, rapet mangai làu jah cachech taiq lem bùi, taiq i diac cròng plôh loh ta đùng wang wê, wa diac cròng hìu loh ta nòi braih càn. 
Braih tôq jah wìa 'bau diac, taneh croh jah wìa tamŏc diac. Còp coq brì ma ŏi jah hon nhat, blùm wa ca'bŏng. 
Ta aih jah i mòiq toq trong caiq, mòiq trong creo Trong Hadròih. Mangai padrùh ùh jah lam ta trong aih, mahaq đòiq am toq ca mangai ma tiaq Boc Plình. Mangai blùng ùh jò leq lam trong aih. 
Ta trong aih ùh i ca baco hlari, ùh i ca ngè xòc leq tŏc tàt; ùh lah i ngè aih ta trong aih, mahaq toq 'bài mangai ma i manoh khoi jah dèch claih jah lam ta trong aih; 
'bài mangai ma Chuaq khoi rŏt wì jah hlài, calêu lam trùh ta Jê-ru-sa-lem; can lem bùi càn jah ŏi ti wì haq. Wì haq jah can lem bùi càn, bìac mango rayoih jah hnhung đac. 
