Ôsê.
14.
Ô Is-ra-ên, wìh hlài ta Chuaq Boc Plình ìh beq, taiq tôiq lôi ìh broq ca ìh tacro. 
Pì waiq khàn dang xìn wa wìh hlài ta Chuaq beq. Doi ca Haq bàu cô: “Xìn cađac rìm bìac ngang dù nhèn con, wa nhàn hlài nhèn xam manoh xa-ŏch, đòiq nhèn con jah dèch bàu manè apôi ti blìa hacùng nhèn. 
A-si-ri ùh jah dèch dŏih nhèn, nhèn ùh còi hòm axêh tajêh; dua 'mù tì nhèn khoi broq, nhèn pi anoi hòm: ‘Pì raq Boc Plình nhèn,’ ma jah 'màng aih toq ŏi ta ìh raq, èh mangai ma lac jah Ìh xa-ŏch!” 
Au jah broq brêh bìac blàq blènh da wì haq. Au xa-ŏch ca wì haq dìq ca jaq; ma jah 'màng aih can nòih da Au khoi wia khoi ca wì haq. 
Au jah tìah ca diac ngom am ca Is-ra-ên; wì haq jah loh riang tìah ca riang tacreo, wa grap riah tìah ca long hùang nam ta Liban. 
'Bài hamenh nga da haq jah hlàng loh hangai; can lem da haq tìah ca can lem da long ôliu, hòi xua thùm da haq tìah ca hòi xua thùm da long hùang nam ta Liban. 
Wì ma rìh ŏi ti yàp long haq, jah broq loh 'mau hòm; jah loh riang tìah ca long nho. Tìang 'bang haq jah loh càn tìah ca alac nho Liban. 
Ô Ep-ra-im, Au jah i bìac cleq ca 'bài dua 'mù 'mòh? Au raq khoi rùp bàu wèq ngan ìh. Au tìah ca long preo ma jìang; nhò Au ma ìh jah i plì. 
Mangai leq rabiaq chaq loq bìac cô beq! Mangai leq ragài chaq loq bìac aih beq! Ma jah 'màng aih 'bài trong da Chuaq tajang; 'bài mangai rìh ta-atoq jah cadiang lam ta aih, mahaq 'bài mangai broq tôiq èh tacro ta aih.
