'Bŏi Calêu Plình.
135.
Padràu hau Chuaq! Padràu hau padèch hiniq Chuaq beq! Ô 'bài hapŏng Chuaq, 
pì mangai yòng ta hnem Chuaq, ta xàn hnem Boc Plình bèn! 
Padràu hau padèch Chuaq beq, taiq Chuaq lem dìq jaq; phai calêu padèch hiniq Haq, taiq hiniq Haq lem lình! 
Ma jah 'màng aih Chuaq khoi ràih Jacôp ca dađeh, yŏc Is-ra-ên broq cùng hang crài da Haq. 
Au khoi loq Chuaq càn Chuaq nhèn yi ha'nhèq dŏng ca 'bài can kiac. 
Rìm bìac leq ma Chuaq khoi broq ŏi ta plình, ta crŏng taneh, ta diac raxìq, loq ta 'bài nòi jrùq, dìq lem manoh Haq. 
Haq broq ca yùc tŏc enh nòi pulùch da crŏng taneh, broq camlet tiaq mè, broq cayeo loh enh nòi kho da Haq. 
Haq jêh cachìt đac 'bài con ramua da gùng Aicàp, xam mangai wa ngè aban. 
Haq 'noh bìac halac ta Aicàp, broq raliang ca Pha-ra-ôn wa 'bài hapŏng haq. 
Haq hadai jêh 'blêq bàc Diac, wa jêh đac 'bài bùa ma dêh: 
Sihôn, bùa jàn A-mô-rit, Ot, bùa 'Basan, wa dìq dŏng bùa gùng Ca-na-an. 
Haq am đùng taneh wì haq broq cùng hang ca Is-ra-ên, jàn Haq. 
Ôi Chuaq, hiniq Ìh ŏi trùh hloi hloi; bìac bahmàng hlài Ìh enh 'nhòng cô trùh 'nhòng tau. 
Ma jah 'màng aih Chuaq jah hadrah jàn Haq, wa yŏc manoh xa-ŏch ca 'bài hapŏng Haq. 
Dua 'mù da 'bài jàn xam 'bac, xam wang, aih bìac tì con mangai broq loh. 
Dua 'mù aih i hacùng mahaq ùh jah capoch, i mat mahaq ùh jah hnoq, 
i don ùh jah tàng, hacùng haq ùh i ca hihèm. 
Wì mangai broq dua 'mù èh hadai tìah ca dua 'mù aih, wa dìq ca mangai ma lùi canòm dua 'mù aih hadai 'màng aih. 
Ô hnem Is-ra-ên, padràu hau padèch Chuaq beq! Ô hnem Arôn padràu hau padèch Chuaq beq! 
Ô hnem Lêwi, padràu hau padèch Chuaq, ô 'bài mangai loq crè ca Chuaq, padràu hau padèch Chuaq beq! 
Đang ca padràu hau padèch Chuaq enh wang Siôn, Haq ma ŏi ta Jê-ru-sa-lem! Padràu hau ca Chuaq beq! Ha-lê-lu-ya! 
