Jê-rê-mi.
15.
Chuaq doi ca au: “ 'Nhac ca Môise loq Sa-mu-ên yòng enh ngìa ca Au đòiq waiq thai ca jàn cô, Au xôq ùh xa-ŏch ca wì haq. Hnan đac wì khoi enh ngìa ca Au beq. 
Tàng wì haq loq bòch: ‘Nhèn khòh lam ta leq cô èh? Èh ìh phai doi ca wì haq, cô bàu Chuaq doi: “ ‘Mangai leq khoi pachì đòiq cachìt, èh cachìt. Mangai leq khoi pachì đòiq cachìt ca chang gùm, èh cachìt ca chang gùm. Mangai leq khoi pachì đòiq cachìt ca pangot hrah, èh cachìt ca pangot hrah. Mangai leq khoi pachì đòiq 'bìq rùp broq hapŏng, èh phai 'bìq rùp broq hapŏng.’ ” 
Chuaq doi: “Au khoi pachì ca wì pôn hiniq bìac cachìt; cachìt ca chang gùm, coq hua lam, chìm wa jam rôm caq, wa jêh đac. 
Au broq ca wì haq wìa bìac hidròt enh ngia rìm jàn ta crŏng taneh taiq bìac ngang dù da Ma-na-se, con Ê-xê-chia, bùa Juđa, khoi broq ta Jê-ru-sa-lem. 
“Ô Jê-ru-sa-lem cabô xa-ŏch ca ìh, cabô ha-on ca ìh, cabô bòch hmàih ìh?” 
Chuaq doi: “Taiq ìh khoi cađac Au, ìh hloi hloi am rù ca Au, 'màng aih Au 'noh tì tajraq hlài ca ìh, jêh đac ìh. Au pi rachàuq hlài dèh manoh hòm. 
Au yŏc tŏn đòiq ùm wì haq jang ngo phôq. Au jêh đac jàn Au, xam con caiq wì haq, taiq wì haq ùh cađac dèh trong rìh ma dùnh đòiq wìh hlài ta Au. 
Mangai hadrô èh yi bàc ca braih diac raxìq; Au jah 'ràng bìac jêh đac trùh tajraq hlài ca wì haq, aih tajraq hlài ca miq da gu radam jò 'ne hi; Au jah 'ràng trùh ca haq bìac manhài wa manoh mango. 
Mangai miq xa-ông tapèh toq con hŏnh manoh, hihèm ma dêh. Mat mahì da haq khoi mùt jò ŏi raq dahì. Haq khoi 'bìq camaih wa paha'neq. Dìq ca mangai ma ŏi xrong hlài Au jao am wì haq ca mangai git jêh đac xam chang gùm.” 
Miq ôi, au cô dìq jaq pabônh taiq miq xa-ông 'noh au; au khoi jah wìa mangai dìq ca mangai ùh enh, èh tajraq hlài! Au ùh am wì mùan, hadai ùh mùan da wì, mahaq rìm ngai xôq hanip au. 
Chuaq doi: “Joq 'nàng, Au jah broq ca ìh ùh tawac pakènh đòiq broq bìac lem. Joq 'nàng, Au jah thê mangai tagit ca ìh broq bìac palem ca ìh jò glàm nan xa wa bìac ranàc. 
“Cabô nui goh long mem ùh? Aih long mem loq đùng gam trùh enh pah 'ngeo da mat mahì loh. 
“Au jah am ca lình wì yŏc dìq cùng hang wang 'bac pì, yŏc mahaq wì ùh am ca pì 'bac, ma jah 'màng aih tôiq lôi pì khoi jàp acang Taneh Diac cô. 
Au broq ca pì broq hapŏng mangai enh tajraq hlài ca pì ŏi ta gùng pì ùh loq, ma jah 'màng aih can nòih da Au tìah ca pla ùnh cheo ùh dìq.” 
Chuaq ôi Ìh loq ca au! Xìn Ìh hmàng trùh ca au, wa wèq ban au. Xìn Ìh jêh chao mangai ma tajraq hlài ca au; Nhò manoh chìuq àt da Ìh, xìn Ìh am au jah rìh; xìn Ìh hmàng loq au taiq Ìh ma jah ep chìuq bàc bìac camaih. 
Au khoi chaq hnoq bàu Ìh, wa khoi caq bàu aih; èh bàu Ìh jah wìa bìac lem bùi ca au wa manoh au, taiq au khoi jah creo xam hiniq Ìh, Ô Chuaq ma wèq dìq ca 'bình plình. 
Au ùh wiang pajùm hadai ùh lem bùi ti 'bài loq caq ôq, pagôq racaih. Au ha'ngui mòiq ngai taiq tì Chuaq khoi đòiq enh 'nhèq ca au, taiq Ìh khoi đòiq can nòih da Ìh bình ta manoh au. 
Gleq bìac xalep da au ùh jò leq loq dìq? Gleq habau da au dìq jaq hlàc, èh ùh jah broq brêh? Ìh joq 'nàng jah wìa tìah ca diac ta tamŏc amòng ùh jah ôq ùh? 
Taiq 'màng aih Chuaq doi 'màng cô: “Tàng ìh wìh hlài ta Au, èh au nhàn hlài ìh, am ìh yòng enh ngìa ca Au. Tàng ìh lah bìac lem canaq khoi ca bìac dech 'ngwan, ìh jah wìa mangai capoch bàu thai Au. Wì haq jah wìh hlài ca ìh, mahaq ìh paq wìh hlài ca wì haq.” 
Chuaq doi: “Au jah broq ìh wìa panàt xam đùng hagao hagình ca jàn cô. 'Nhac ca wì tabroq ca ìh, mahaq ùh nui 'blêq ìh. Ma jah 'màng aih Au ŏi ti ìh wèq ban ìh dèch ìh claih.” 
“Au jah dŏih dèch ìh claih ca tì 'bài mangai ngang dù, wa rŏt hlài ìh enh tì mangai dù ngang.” 
