'Bŏi Calêu Plình.
23.
Đawit Achìh Chuaq wèq ban au, tìah ca mangai ban trìu, au ùh thìuq cleq. 
Haq thê au padài nòi đùng nhat xenh lem, ajèn au trùh nòi i diac lem catèm. 
Haq ha'naoq hlài mahua yiang au, ajèn au lam tiaq trong ta-atoq taiq hiniq Haq. 
'Nhac ca lam nòi thòng da can cachìt, au xôq ùh yùq crè, ma jah 'màng aih Ìh ŏi ti au. Long dùi wa long canhra da Ìh alòng au. 
Chuaq don ca au dahwèq caq enh ngìa ca wì ma git ca au; Ìh am xôq ca au; doi chrŏng au jah bình halùih. 
Joq 'màng aih, khôn khaoq wa can xa-ŏch xam manoh loq waq jah ŏi ti au rìm hì da can rìh au, wa au jah ŏi ta hnem Chuaq trùh hloi hloi. 
