Jop.
40.
Chuaq doi ca Jop: 
“Mangai đang ca 'bìq lech hnài hùa takìan ca Chuaq I Cwìang Itai Dìq Dŏng 'mòh? Mangai rahen ca Boc Plình, phai tèu hlài bàu aih beq!” 
Hi khoi Jop tèu Chuaq: 
“Au cô ùh loh cleq, au yŏc cleq ma tèu hlài Chuaq? Au yŏc tì bàng dèh hacùng. 
Au khoi troq lò capoch mòiq baiq yàng, au pi tèu hlài hòm.” 
Ŏi ta'ne cayeo wawenh dêh, Chuaq doi ca Jop: 
“Càt ca'nam troi mangai dêh tanuq; Au bòch ìh, èh ìh ep tèu hlài Au! 
“Ìh i manoh raliang đac bìac hadrah da Au 'mòh? Ìh enh ta'mòq tôiq ca Au đòiq doi dađeh mangai ta-atoq 'mòh? 
Loq ìh i cwìang itai dàng Boc Plình 'mòh? Ìh jah broq atêh cađah troi Haq 'mòh? 
'Màng aih, pa'noh da ìh xam bìac rahù wa jah padèch ha'nhèq beq, ngan 'bài mangai ma tagit ca ìh khoi jêh 'blêq wì haq. 
Pa'noh loh can nòih da ìh beq; ngan beq đòiq jah hnoq mangai loq catèh wa paha'neq wì haq beq. 
Phai ngan hnoq mangai loq catèh, wa 'noh wì ŏi ti 'neq beq; jôiq nunit đac mangai ngang dù ti nòi cla haq beq. 
Catùh wì haq pajùm ti dabau ta blo taneh beq, wa catùh wì haq ta nòi hlèp. 
'Màng aih, Au jah manè padèch ìh, taiq tì cla ìh jah dèch dađeh! 
“Cô, phai ngan Bê-hê-môt, Au khoi broq loh haq adrình ti ìh; haq caq nhat tìah ca 'bo. 
Ngan beq, padren haq ŏi nòi cŏng haq, can dêh haq ŏi nòi hwen ta cliac haq. 
Tenh haq gang tìah ca long hùang nam; hwen cataih haq tađenh ca dabau gang got. 
Caxènh haq cadoq tìah ca đùng, jènh haq tìah ca mem. 
Ta dìq ca bìac Boc Plình broq loh, haq rahù ranhòm yi hnao dìq dŏng; Toq Au ma broq loh haq, jah pa'nhùq haq. 
'Bài bôi wang hon nhat đòiq haq caq, aih nòi dìq ngè rôm loh ta baxùh. 
Haq ca'nùng cùi ti xèm long, ta xèm blùm wa nòi 'bau diac. 
Xèm ramù broq yàp chê ca haq, long yùang liu roc diac ŏi dudan ca haq. 
Diac càn làn haq, mahaq haq ùh yùq; 'nhac ca diac Jôđan glàm hacùng haq, haq xôq ŏi hatenh. 
Cabô jah bàng mat haq hi rùp haq? Cabô jah padràng haq ta hlàm, khoi èh xrình mùh haq hi 'nong haq lam? 
