Êsai.
44.
Manàiq ô Jacôp, hapŏng Au, ô Is-ra-ên ma Au khoi ràih, tamàng beq. 
Chuaq ma khoi broq loh ìh, khoi pawìa ìh enh cliac miq ìh, wa jùp đò ìh, doi 'màng cô: “Ô Jacôp, hapŏng Au, wa Jê-su-run ma au khoi ràih, paq crè oq. 
Ma jah 'màng aih Au jah pùc am diac ta gùng taneh croh, wa ùc diac hìu ta nòi taneh croh. Au ùc Yiang Au ta xinoi ìh, wa xôq ramŏt ŏi ti mangai loh enh ìh. 
Wì haq jah tacon ta'ne đam nhat, tìah ca long yùang liu hon ti thòng diac. 
Mangai cô doi: ‘Au mangai da Chuaq’; mangai tau doi dèh hiniq xam hiniq Jacôp; mangai 'noiq hòm achìh dèh ta tì: ‘Au mangai da Chuaq,’ wa doi dèh hiniq xam hiniq Is-ra-ên.” 
Chuaq, Bùa da Is-ra-ên, Chuaq Rŏt Dèch Hlài jàn, Chuaq ma wèq dìq ca 'bình plình, doi 'màng cô: “Au baxèm, wa pulùch; enh gùng ca Au ùh i Boc Plình ma 'noiq. 
Mangai leq ma troi Au, đòiq mangai aih hloh bàu capoch, patìn wa anoi 'noh ca Au bìac leq ma khoi loh enh jò au broq loh tamoi cô calah nèh. Đòiq wì haq anoi 'noh bìac ma 'nang trùh wa bìac padon trùh ca wì haq. 
Paq tarìt, paq yùq crè. Ùh xài Au khoi anoi ca pì enh calah nèh raq 'mòh? Pì mangai anoi hlài Au. Enh gùng ca Au i ca Boc Plình ma 'noiq ùh? Joq 'nàng ùh i ca Hmu Càn leq ma 'noiq; Au ma ùh loq.” 
'Bài thòq pùng 'mù dìq dŏng lùch lech, bìac wì haq ma enh aih dìq ùh i ca lòiq cleq. 'Bài mangai ma anoi hlài da wì haq wì ùh hnoq ùh loq, đòiq wì haq pòq can camaih. 
Cabô mangai broq loh mòiq toq yiang, broq mòiq toq dua 'mù ma ùh i ca lòiq cleq? 
Cô, mangai leq ma broq bua ca bìac aih jah 'bìq camaih, 'bài thòq aih hadai con mangai troi bèn. Đòiq dìq dŏng wì haq tagop dabau, yòng wa tarìt beq. Đòiq wì haq dìq 'bìq camaih. 
Thòq atèm yŏc mòiq ha'nech mem bùh ta cachah ùnh, dèch tamoh tùq, dèch cŏng dêh haq broq; haq pangot wa xùch padren; haq ùh ôq diac èh haq hlat. 
Thòq long tang caxi wêh, yŏc phàng gòh chot dua, coih xam 'bao, yŏc compa chot 'mù mangai, broq loh 'mù mangai lem, đòiq ŏi ta hnem. 
Cau long hùang nam ca dađeh; yŏc long 'bat loq long rayai pa'nàng ta'ne dìq long ta rôm ca dađeh; haq pìt long xam, mè broq ca haq càn. 
Mangai yŏc long aih broq long ùnh bùh, mòiq 'nah đòiq 'nhìa, mòiq 'nah đòiq bùh broq 'benh, hadai yŏc long aih broq mòiq toq can kiac èh cùh waiq; broq mòiq toq dua 'mù, èh hacùn cràng cùh waiq jang ngìa haq. 
Mòiq 'ne wì bùh ta ùnh, mòiq 'ne bùh jam, caq panàc; loq đòiq 'nhìa, wa doi: “A, au 'nhìa hatôq, au ngan hnoq ùnh.” 
Khoi èh, phàn ma ŏi, haq yŏc broq mòiq toq can kiac, aih dua 'mù can kiac. Haq cùh waiq dua 'mù aih, hadai waiq khàn: “Xìn dèch dŏih au, taiq ìh joq can kiac da au.” 
'Bài mangai aih ùh 'nì loq, ùh hèm ngan; taiq mat wì khoi ca'nhip đòiq ùh hnoq, manoh wì khoi gahnàp đòiq ùh 'nì. 
Ta wì haq ùh i ca cabô ma tem hèm hlài, ùh i ca cabô ma rabiaq hèm loh wa doi: “Au khoi yŏc mòiq 'nah broq long ùnh bùh, bùh broq 'benh, bùh jam khoi caq, phàn long ma ŏi, au broq ngè ramòt 'mòh? Au cùp gàu cùh waiq apŏt long 'mòh?” 
Mangai aih caq blo tanùh, manoh khoi 'bìq 'nùt loh ca lac trong, ùh jah dèch dèh mahua yiang, ùh lah hèm wa doi: “Ta tì au ma ùh xài ngè 'nùt 'mòh?” 
“Ô Jacôp, ô Is-ra-ên, hmàng bìac cô beq! Taiq ìh hapŏng Au. Au khoi broq wìa ìh; ô Is-ra-ên, ìh hapŏng Au, Au ùh hèt ca ìh! 
Au khoi xùt đac tôiq da ìh tìah ca xùt đac yùc gam, wa tôiq lôi ìh tìah ca hòi diac. Wìh hlài ta Au beq, taiq Au khoi rŏt hlài ìh.” 
Ô 'bài lòp plình, calêu lem bùi beq taiq Chuaq khoi broq gêh! Ô 'bài nòi jrùq ta taneh, brêu bàu bùi beq! Ô 'bài wang, rôm rìm 'bài long ta rôm, dêh bàu calêu beq! Taiq Chuaq khoi rŏt hlài Jacôp, wa pa'noh can 'ngah 'ngai Haq ta Is-ra-ên. 
Chuaq, Chuaq Rŏt Dèch Hlài ìh, khoi broq loh ìh enh cliac miq ìh, doi 'màng cô: “Au Chuaq, khoi broq loh rìm hiniq; Toq Au cô hlìa 'bài lòp plình wa hlèch crŏng taneh. 
Au raq broq talìch đac mangai paro bìac bahìan, broq ca pajàu ngan plình anoi 'noh bìac adroi loh ca blùng, broq ca mangai rabiaq loh ca raliang, broq ca can rabiaq loh ca can blùng; 
Chuaq broq xìt bàu da hapŏng Haq, broq xìt bàu da 'bài mangai 'ràng bàu Haq; “anoi bìac phôq Jê-ru-sa-lem: ‘Haq jah i mangai ŏi’; wa bìac 'bài phôq Juđa: ‘Jah broq hlài haq; Au broq hlài nòi haq ma raliang’; 
Doi ca nòi jrùq diac raxìq: ‘Croh beq! Au broq xŏt 'bài diac cròng’; 
Doi bìac Siru: ‘Haq mangai ban trìu da Au; haq jah broq rìm bìac au lem manoh Au; èh hòm doi bìac Jê-ru-sa-lem: “Haq jah broq hlài,” wa doi bìac hnem cùh waiq: “Jah broq hlài haq ta xèm dùnh haq.” ’ ” 
