Jê-rê-mi.
14.
Cô bàu Chuaq doi ca Jê-rê-mi anoi trùh bìac tôq pađang. 
“Juđa haprah hapriang, wì ta 'bài 'mang ngo phôq hràng rayoih; 'bài jàn caxùnh eo gam bla-op ta taneh crò hmoi, bàu ta-oih enh Jê-ru-sa-lem tŏc trùh plình. 
'Bài mangai gù craq thê dèh hapŏng lam yŏc diac. Wì trùh jang adràm mahaq ùh i mòiq ca tôh ca diac. Wì ahlài dèh cabi dech, camaih dìq jaq. Wì yŏc mù paclùm dèh gàu. 
Taneh loh ca hađah taiq plình ùh mè; mangai abroq camaih; wì clùm dèh gàu. 
Jŏi cadrì xêh đac dèh con nòi đùng croh crenh, hi khoi lam đac taiq ùh i nhat caq đòiq loh dèh ca con diac tôh. 
Lùa yòng hatenh nòi go croh crenh, hi hèm tìah ca coq yiang, mat loh ca pùa taiq ùh i nhat caq.” 
Waiq Chuaq, 'nhac ca tôiq nhèn i blòq hlài ca nhèn, xìn Ìh broq bìac taiq hiniq hadròih da Ìh! Joq nhèn khoi broq tôiq dìq jaq bàc, nhèn hadai khoi broq tôiq ca Ìh. 
Chuaq ôi! Ìh joq bìac gòm ngèh da Is-ra-ên; Ìh Chuaq Dèch Claih ta jò glàm bìac ranàc. Gleq Ìh ma tìah ca mangai Diac 'noiq lam ŏi đò ta gùng cô, tìah ca tamoi lam trong? 
Gleq Ìh ma tìah ca mangai cadrat, tìah ca mangai lình tanuq ùh jah dèch dŏng mangai 'noiq? Mahaq Chuaq ôi, Ìh xôq ŏi ti nhèn, nhèn pòq hiniq Ìh, xìn Ìh apaq cađac nhèn! 
Bàu Chuaq tèu hlài jàn cô: “Jàn cô enh lam manhài ùh i ca nòi, ùh loq wèq dađeh; taiq 'màng aih Chuaq ùh nhàn wì haq hòm, Chuaq hmàng hlài tôiq wì khoi broq wa baxa wì haq.” 
Chuaq doi ca au: “Ìh ùh jah waiq xôq ca jàn cô. 
'Nhac ca wì rôn ca acaq creo dang Au xôq ùh tàng bàu. Wì dèch am ngè tadreo bùh wa ngè tadreo ùh i mahem, Au xôq ùh rùp bàu, mahaq Au jêh wì xam chang gùm, xam pangot hrah, xam hinìq tôq.” 
Au tèu doi: “Ô Chuaq ôi, 'bài mangai capoch thai Boc Plình hloi hloi doi ca wì haq: Pì ùh hìaq ep hnoq chang gùm, hadai ùh hìaq ep hnoq bìac pangot hrah, mahaq Au am ca pì jah catèm dìq jaq ŏi cròng cô.” 
Mahaq Chuaq doi ca au: “ 'Bài mangai capoch thai Boc Plình aih khoi yŏc hiniq Au capoch bàu amòng. Wì haq khoi capoch ca pì bìac loq adroi amòng, Au ùh lah thê wì, ùh lah doi ca wì, hadai ùh lah nhò wì bìac cleq. Wì haq khoi anoi ca pì bìac loq adroi amòng, khoi hada tì lìq wa khoi capoch amòng tiaq ca manoh cla wì haq hèm loh. 
Taiq 'màng aih cô bàu Chuaq doi: 'Bài mangai capoch thai Boc Plình khoi yŏc hiniq Au capoch bàu amòng 'nhac ca Au ùh thê, wì haq doi: ‘Chang gùm wa bìac pangot hrah ùh trùh ta gùng cô;’ cla 'bài mangai capoch thai Boc Plình aih raq ma cachìt ca chang gùm wa pangot hrah. 
Mahaq 'bài mangai khoi tamàng bàu capoch loq adroi amòng da wì haq, mai wì haq, con wì haq, con cadrì, con calô da 'bài mangai aih, hadai cachìt ca chang gùm wa bìac pangot hrah. Hanang wì haq cachìt rapàt ti trong lam ta phôq Jê-ru-sa-lem, ùh i mangai catùh, Au broq bìac ngang dù wì haq ùc hlài ta gàu wì haq. 
“Ìh doi ca wì haq bàu cô: “ ‘Mat au loh diac da hì damang ùh xŏt; aih taiq con adrùh da au khoi 'bìq wì blai dìq jaq ramòt, khoi loh habau dìq jaq hlàc. 
Tàng au lam ta đùng tamang, tau, wì cachìt ca chang gùm! Tàng au mùt ta phôq tau, wì loh ca hrah taiq pangot! Ma jah 'màng aih taiq wì mangai capoch thai Boc Plình wa wì pajàu da Boc Plình lam rìm nòi đòiq patìh bìac, mahaq joq 'nàng wì ùh 'nì loq cleq.’ ” 
Chuaq khoi cađac hloi Juđa 'mòh? Haq khoi git hloi ca Siôn 'mòh? Gleq Chuaq ma jêh nhèn trùh 'mòi ùh jah broq brêh? 
Waiq Chuaq nhèn khoi loq dèh ca tôiq, tôiq ngang dù da nhèn, tôiq ngang dù da boc yaq nhèn. Joq nhèn khoi broq tôiq ca Ìh. 
Chuaq ôi, taiq hiniq Ìh, xìn paq ngan nhèn con ùh loh cleq, apaq broq camaih ca gèq bùa 'ngah 'ngai da Ìh, xìn Ìh hmàng hlài ca wêh jao Ìh khoi broq ca nhèn, xìn paq cađac. 
Ta dìq ca dua 'mù da Taneh Diac, i ma leq loq da tamoi leq jah broq mè ùh? Plình jah broq loh mè ùh? Waiq Chuaq toq Ìh raq Ìh Boc Plình da nhèn broq jah bìac aih! Nhèn canòm ca Ìh. 
