'Bŏi Calêu Plình.
53.
Đawit Achìh Mangai blùng hèm ta manoh, doi: “Ùh i ca Boc Plình.” Dìq ca wì haq raliang piang wa broq rìm bìac ùh ta-atoq, ùh i mòiq ngai leq broq bìac lem. 
Boc Plình ŏi enh plình, ngan loh ta con mangai, đòiq ngan thù i mangai leq i manoh khôn rabiaq wa loq ti chaq Boc Plình ùh? 
Wì haq rìm ngai dìq cađac Chuaq, rìm ngai dìq broq bìac dù, ùh i ca mòiq ngai leq broq bìac lem, mòiq ngai ji ùh i. 
Wì ma broq bìac dù, dìq ùh 'nì loq cleq 'mòh? Wì caq lŏn jàn Au bu dàng caq 'benh, wì ùh cùh waiq Boc Plình. 
Wì haq jah yùq crè, 'nhac ca bìac ùh đang ca yùq crè. Ma jah 'màng aih Boc Plình khoi prai priang caxènh mangai leq enh tajraq hlài ca Ìh; wì haq jah camaih, taiq Boc Plình khoi cađac wì haq. 
Ôi! Ngèh enh bìac dèch claih da Is-ra-ên jah loh enh wang Siôn! Jò Boc Plình am hlài xôxech ca jàn Haq ma khoi 'bìq rùp, èh Jacôp jah lem bùi, wa Is-ra-ên jah manè bùi. 
